N3-hoofweg weer oopgestel ná brug ineenstortFoto: Netcare 911. Die N3-hoofweg tussen die Geldenhuys-wisselaar en Van Buurenweg naby Germiston is Donderdagoggend vroeg weer in albei rigtings vir verkeer oopgestel nadat ŉ voetgangerbrug Woensdag ineengestort het. Ismail Vadi, Gautengse LUR vir paaie en vervoer, het dié nuus bevestig. Maroela Media het vroeër berig dit sal die Suid-Afrikaanse Nasionale Padagentskap (Sanral) minstens 24 tot 48 uur neem om die struktuur te sloop, die puin op te ruim en daarna die snelweg weer oop te stel nadat die ondersoek afgehandel is. Vyf mense, onder wie ŉ sewejarige meisie, is in die voorval beseer. Een kritiek beseerde vrou is per mediese helikopter na die naaste hospitaal gehaas. Joe Maswanganyi, minister van vervoer, het Woensdag in ŉ verklaring gesê hy beplan om die toneel Donderdagoggend te besoek. Hy sal vergesel word deur ŉ lid van die Sanral-raad, Sanral se hoof uitvoerende beampte en ook senior amptenare van die Gautengse departement van paaie en vervoer. Die brug is in 1978 opgerig en is al ’n geruime tyd nie meer in gebruik nie.